Í gær , sumardaginn fyrsta , var Ríkharði Kristjánssyni veitt aldarviðurkenning Verkfræðingafélags Íslands fyrir störf sín á 100 ára afmælisfagnaði félagsins í Hörpu . Ríkharður er heiðraður fyrir forystu og frumkvöðlastarf sitt í þágu verkfræðilegrar vinnu á Íslandi eða eins og segir í viðurkenningarskjalinu : „ Heiðraður fyrir forystu og samræmt átak til að losna við alkalívirkni og aðrar skemmdir úr íslenskri steinsteypu og sameina tæknilega og fagurfræðilega snjallar lausnir við hönnun brúa , menningarbygginga og sýninga til landkynninga erlendis “ . Ríkharður hefur komið að hönnun og ráðgjöf margra mannvirkja á Íslandi og hefur einnig verið fenginn til að sinna ráðgjöf vegna mannvirkja erlendis . Hann hefur áður hlotið viðurkenningar og verðlaun vegna þekkingar sinnar á verkfræðilegum málefnum . Við óskum Ríkharði innilega til hamingju með viðurkenninguna og er hann vel að henni kominn .